

### Hospodárska a sociálna rada

### Slovenskej republiky

## Ján Richter

## predseda

##  Bratislava 21.5.2018

 Číslo záznamu: 25550/2018

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 21.5.2018**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona, ktorým sa mení zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov

Predkladá: ÚV SR

1. Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov

Predkladá: MF SR

1. Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov

Predkladá: MZ SR

1. Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

Predkladá: MPSVR SR

1. Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach  podmienených odkázanosťou na rok 2019

Predkladá: MPSVR SR

1. Rôzne

Rokovanie otvoril a viedol predseda rady pán Richter, ktorý privítal členov rady a požiadal o predradenie bodu č. 2.

Sociálni partneri súhlasili s navrhnutým programom aj predradením.

**K bodu 2**

Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov

Predmetný návrh zákona uviedol podpredseda vlády a minister financií pán Kažimír.

Stanovisko za KOZ SR predniesla pani Uhlerová, ktorá uviedla, že KOZ SR odporúča návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol, že AZZZ SR nemá k predloženému materiálu pripomienky a odporučil ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že RÚZ k návrhu v medzirezortnom pripomienkovom konaní predložila zásadné pripomienky, ktoré boli prerokované a rozpory s predkladateľom odstránené. RÚZ berie návrh zákona v predloženom znení na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatňuje žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 1**

Návrh zákona, ktorým sa mení zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov

Predmetný návrh zákona uviedol generálny riaditeľ sekcie vládnej legislatívy Úradu vlády SR pán Grman.

Stanovisko za KOZ SR predniesla pani Uhlerová, ktorá uviedla, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Machunka, ktorý uviedol, že AZZZ SR zásadne nesúhlasí s rozširovaním štátnych sviatkov, aj keď v danom prípade ide len o jednorazový štátny sviatok v roku 2018. Predmetný návrh zákona nebol predmetom medzirezortného pripomienkového konania a ani iným spôsobom s AZZZ SR konzultovaný. AZZZ SR dlhodobo poukazuje na skutočnosť, že Slovenská republika má v porovnaní s okolitými krajinami najviac štátnych sviatkov. Opakovane AZZZ SR navrhuje zrušenie dvoch štátnych sviatkov.

AZZZ SR zásadne nesúhlasí s predmetným materiálom a neodporúča ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že podporuje stanovisko AZZZ SR a navrhol kompenzovať negatívne dopady zrušením jedného zo súčasných štátnych sviatkov.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatňuje žiadne pripomienky a odporučil návrh zákona na ďalšie legislatívne konanie.

Pán Richter zdôvodnil, že v daný deň 30.10.2018 sa pripravuje veľa verejných akcií a vláda SR má záujem, aby boli prístupné pre čo najširšiu verejnosť.

**Záver:**

**Rada**

1. **nedospela k dohode z dôvodu nesúhlasu AZZZ SR a RÚZ,**
2. **KOZ SR a ZMOS súhlasili s predloženým návrhom zákona bez pripomienok.**

**K bodu 3**

Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov

Predmetný návrh zákona uviedla ministerka zdravotníctva pani Kalavská.

Stanovisko za KOZ SR predniesla pani Uhlerová, ktorá uviedla, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol, že AZZZ SR nemá k predloženému materiálu pripomienky a odporučil ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že RÚZ materiál v medzirezortnom pripomienkovom konaní nepripomienkovala. Vzhľadom na to, že materiál nemá dopady na podnikateľské prostredie ho RÚZ berie na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatňuje žiadne pripomienky a odporučil návrh zákona na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 4**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR predniesla pani Uhlerová, ktorá uviedla, že KOZ SR v rámci medzirezortného pripomienkového konania vzniesla dve zásadné pripomienky, a to k predloženému návrhu novely zákona ako aj nad jeho rámec. Pripomienka k predloženému návrhu novely zákona bola v rámci rozporového konania vysvetlená a rozpor bol odstránený.

Predloženou pripomienkou nad rámec novely zákona KOZ SR navrhla rozšírenie okruhu osôb (poistencov), ktorým by sa malo poskytovať ošetrovné o všetky nemocensky poistené osoby, ktoré ošetrujú svojho rodinného príslušníka a ktorý je jej zaťom alebo nevestou. Súčasne KOZ SR navrhla zvýšenie výšky ošetrovného zo súčasných 55 % denného vymeriavacieho základu na 75 % denného vymeriavacieho základu a predĺženie poskytovania tejto dávky zo súčasných maximálne 10 kalendárnych dní na 14 kalendárnych dní.

KOZ SR predloženie svojho návrhu odôvodnila nasledovne:

V zmysle § 3 ods. 1 zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov (ďalej len „antidiskriminačný zákon“), každý je povinný dodržiavať zásadu rovnakého zaobchádzania v pracovnoprávnych a obdobných právnych vzťahoch, sociálneho zabezpečenia, zdravotnej starostlivosti, poskytovania tovarov a služieb a vo vzdelaní. Prípustné rozdielne zaobchádzanie upravuje § 8 antidiskriminačného zákona, pričom podľa odseku 4 tohto ustanovenia je v systéme sociálneho zabezpečenia v zamestnaní diskrimináciou nie je rozdielnym zaobchádzaním zaobchádzanie z dôvodu veku, ktoré spočíva v ustanovení rôznych vekových hraníc na vznik nároku na starobný dôchodok a invalidný dôchodok v tomto systéme, ako aj v ustanovení rôznych vekových hraníc v tomto systéme pre zamestnancov alebo skupiny zamestnancov, a používanie rôznych spôsobov výpočtu týchto dôchodkov, ktoré sú založené na kritériu veku; to neplatí, ak by súčasne došlo k diskriminácii z dôvodu pohlavia.

Podľa § 9 ods. 1 každý má podľa tohto zákona právo na rovnaké zaobchádzanie a ochranu pred diskrimináciou. Právna úprava ošetrovného ako jednej z nemocenských dávok je koncipovaná na princípe vyživovacej povinnosti uplatňovanej v rodinnom práve. V tejto súvislosti KOZ SR poukázala na nerovnosť prístupu poistencov (povinne nemocensky poistených - zamestnancov, povinne sociálne poistených samostatne zárobkovo činných osôb ako aj dobrovoľne nemocensky poistených osôb) k nároku na ošetrovné a jeho výplatu ako jednej z dávok nemocenského poistenia.

Z vyššie uvedeného dôvodu KOZ SR za účelom odstránenia nerovnosti ako aj zosúladenia právneho stavu zákona o sociálnom poistení s antidiskriminačným zákonom navrhla doplnenie právnej úpravy ošetrovného ako aj jej zmenu.

KOZ SR považuje za správne postaviť starostlivosť o člena rodiny v prípade jeho choroby, ako aj ďalších sociálnych udalostí uvedených v § 39 ods. 1 písm. b) zákona o sociálnom poistení na roveň starostlivosti o dieťa v prípade nároku na materské. Rovnako KOZ SR nepovažuje určenie 10 dní ako maximálnej dĺžky na poskytovanie ošetrovného v jednom prípade (jedna medicínska diagnóza) a jednému poistencovi za dostatočné.

Uvedená pripomienka bola v rámci rozporového konania preklasifikovaná na obyčajnú pripomienku, a to po konštatovaní predkladateľa, že vníma potrebu zaoberať sa problematikou nároku na nemocenskú dávku – ošetrovné a jej zmenu.

KOZ SR odporúča návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol pripomienky k:

čl. l., § 49

Nárok na materské u iných poistencov podmieniť osobnou a celodennou starostlivosťou o dieťa.

Odôvodnenie

Zamestnanci (muži) odchádzajúci na rodičovskú dovolenku, žiadajú u zamestnávateľa počas poberania materskej uzatvorenie nového pracovného pomeru na práce iného druhu, resp. počas poberania materskej pracujú i iného zamestnávateľa. Čím z nášho pohľadu sa zneužil zámer prevzatia dieťaťa do starostlivosti otcom. (sociálna poisťovňa by mala predložiť podklady koľko mužov počas obdobia poberania materskej pracuje). Z uvedeného dôvodu, by mala byť materská vyplácaná otcovi iba pri osobnej a celodennej starostlivosti o dieťa bez možnosti uzatvorenia ďalšieho pracovného pomeru počas poberania materskej.

Predkladateľ reagoval na pripomienku:

Vo všeobecnosti je jednou z podmienok nároku na dávku materské prevzatie starostlivosti o dieťa. Pre posúdenie nároku na materské je v spomenutej súvislosti významné ustanovenie § 58 ods. 1, ktoré ustanovuje, že nárok na nemocenskú dávku (vo všeobecnosti pri všetkých dávkach nemocenského poistenia) sa posudzuje z každého nemocenského poistenia samostatne. Ak by sa toto všeobecné pravidlo zmenilo tak, že by sa nárok poistenca na dávku podmieňoval absenciou akéhokoľvek vymeriavacieho základu (teda nie len z právneho vzťahu viažuceho sa k nemocenskému poisteniu, z ktorého vznikol nárok na dávku), znamenalo by to, že poistenci by museli v čase sociálnej udalosti prerušiť všetky zárobkové činnosti bez ohľadu na to, či sociálna udalosť, ktorá zakladá nárok na nemocenskú dávku má vplyv na schopnosť ich reálneho výkonu. To by malo negatívne dopady nie len na hospodárenie Sociálnej poisťovne (výpadok v platení poistného, prípadne vyplácanie nemocenských dávok z ďalších nemocenských poistení), ale aj na dotknutých zamestnávateľov. Ak zákon poistencovi umožňuje, mať príjem z iného právneho vzťahu, než z ktorého vznikol nárok na materské, nemôže súčasne logicky podmieniť nárok na materské výhradne osobnou a celodennou starostlivosťou.

To, či je prevzatie starostlivosti len formálne, teda či sa otec o dieťa reálne nestará, by mala Sociálna poisťovňa zistiť v konaní. V uvedenom prípade otec nespĺňa podmienky nároku na materské, pretože nespĺňa podmienku starostlivosti o dieťa. V tomto kontexte je tiež nemenej významná úloha zamestnávateľa, ktorý sa sám rozhoduje o prípadnom vzniku nového právneho vzťahu (uzatvorením novej pracovnej zmluvy) so zamestnancom, ktorý poberá materské.

čl. I., § 62

Osobný mzdový bod - vypustiť ustanovenie bodu 3 § 62, resp. zvýšiť hodnotu osobného mzdového bodu.

Odôvodnenie

Zrušením max. vymeriavacieho základu pre zamestnancov a zamestnávateľa resp. ustanovením max. ročného vymeriavacieho základu vo výške 7-násobku priemernej mzdy dôjde u zamestnancov s vyšším príjmom k výraznému zvýšeniu odvodov. Toto zvýšenie odvodov sa vzhľadom na ponechanie § 62 ods. 3  ale vôbec neprejaví pri výpočte osobného mzdového bodu zamestnanca, t. j. napriek zaplateným vyšším odvodom nebude mať zamestnanec vyšší dôchodok. Z uvedeného dôvodu navrhuje AZZZ SR zrušiť ods. 3 § 62 tohto zákona, resp. hodnotu osobného bodu zvýšiť nad 3, čím by aspoň čiastočne bol dôchodkový systém zásluhový.

AZZZ SR odporúča materiál na ďalšie legislatívne konanie po zapracovaní uvedených pripomienok.

Predkladateľ reagoval na pripomienku:

Zavedením ročného zúčtovania nedochádza k zrušeniu maximálneho vymeriavacieho základu ani k zvýšeniu maximálneho vymeriavacieho základu. Najväčšou zmenou v porovnaní so súčasným právnym stavom je, že sa maximálny vymeriavací základ bude uplatňovať na ročnej báze a nie na mesačnej ako tomu bolo doteraz. Účelom je obmedzenie odvodovej optimalizácie niektorých zamestnávateľov a zamestnancov, ktorí napr. v jednom mesiaci vykazovali vysoké odmeny na rámec maximálneho mesačného vymeriavacieho základu, čím sa „legálne“ vyhýbali plateniu odvodov na sociálne poistenie.

V drvivej väčšine členských krajín EÚ je I. dôchodkový pilier priebežne financovaný so silnými prvkami solidarity. Slovenská republika nie je výnimkou a nepovažujeme za správne, aby dochádzalo k zvyšovaniu zásluhovosti, resp. zavedeniu úplnej zásluhovosti v I. dôchodkovom pilieri. Treba si uvedomiť, že solidarita v dôchodkovej formule sa prejavuje jednak stropom a redukciou priemerného osobného mzdového bodu u vysokopríjmových osôb, ale na druhej strane aj zvyšovaním OMB u osôb s podpriemernými zárobkami. Ak by sme zrušili prvok solidarity iba na strane vysokopríjmových osôb, došlo by k zvýšeniu výdavkov Sociálnej poisťovne a malo by to negatívny dopad na udržateľnosť dôchodkového systému.

Prvok zásluhovosti je v plnej miere aplikovaný v II. kapitalizačnom dôchodkovom pilieri, t. j. príspevky na SDS teda zaplatené na viac v porovnaní so súčasným stavom z dôvodu zavedenia ročného zúčtovania sa plne prejavia vo zvýšení osobného účtu sporiteľa a teda aj budúcej dôchodkovej dávky z II. piliera.

Stanovisko za RÚZ predniesol pán Lelovský, ktorý uviedol, že RÚZ materiál v medzirezortnom pripomienkovom konaní pripomienkovala, zásadné pripomienky boli prediskutované a rozpory odstránené. Na základe komunikácie s predkladateľom RÚZ k návrhu uplatňuje jednu pripomienku nad rámec pripomienok prezentovaných v medzirezortnom pripomienkovom konaní, predmetom ktorej je úprava účinnosti niektorých ustanovení návrhu zákona tak, aby sa dosiahla redukcia zbytočného administratívneho zaťaženia zamestnávateľov pri zamestnávaní dohodárov.

RÚZ materiál odporúča na ďalšie konanie po zapracovaní uvedenej pripomienky.

Predkladateľ reagoval, že ročné zúčtovanie sa vzťahuje aj na dohodárov.

Stanovisko za ZMOS predniesol pán Dvonč, ktorý uviedol, že ZMOS k predloženému návrhu zákona neuplatňuje žiadne pripomienky a odporučil návrh zákona na ďalšie legislatívne konanie.

Predkladateľ prisľúbil diskusiu aj za účasti sociálnej poisťovne.

**Záver:**

**Rada**

1. **súhlasí s predloženým návrhom zákona s pripomienkami AZZZ SR,**
2. **KOZ SR, RÚZ a ZMOS súhlasili s materiálom bez pripomienok,**
3. **odporúča ho na ďalšie legislatívne konanie.**

**K bodu 5**

Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach  podmienených odkázanosťou na rok 2019

Predmetný návrh nariadenia uviedol minister práce, sociálnych vecí a rodiny pán Richter.

Stanovisko za KOZ SR predniesla pani Uhlerová, ktorá uviedla, že KOZ SR k predloženému návrhu nariadenia nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol, že AZZZ SR nemá k predloženému materiálu pripomienky a odporučil ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že RÚZ materiál v medzirezortnom pripomienkovom konaní nepripomienkovala.

Pripomienky RÚZ predniesla pani Ghannamová, ktorá uviedla, že príspevok v navrhovanej výške bude na zabezpečenie sociálnych služieb nedostatočný, kým MPSVR SR legislatívnou zmenou neukotví pre samosprávu jednoznačnú povinnosť, objednať si službu u neverejného poskytovateľa, ktoré si prijímateľ sociálnej služby vybral. V prípade, že MPSVR SR nezabezpečí zákonne, aby sa na financovaní sociálnej služby podieľala okrem prijímateľa a MPSVR SR aj samospráva, potom RÚZ navrhuje príspevok radikálne zvýšiť oproti predloženému návrhu.

Vyjadrenie predkladateľa:

V § 75 ods. 1 zákona o sociálnych službách je uvedená povinnosť obce poskytnúť finančný príspevok na prevádzku poskytovanej sociálnej služby neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o poskytovanie sociálnej služby obec neverejného poskytovateľa SS požiadala. Rovnako zákon stanovuje samospráve povinnosť poskytnúť alebo zabezpečiť poskytovanie sociálnej služby na základe žiadosti občana a na základe jeho výberu poskytovateľa.

Listom štátneho tajomníka MPSVR SR Ondruša adresovaného predsedovi ZMOS bol jednoznačne deklarovaný postup, reagujúci na požiadavky aplikačnej praxe.

Výšky príspevkov vychádzajú z rovnakého nastavenia ako výšky stanovené v novele zákona, teda predstavujú násobky minimálnej mzdy v predchádzajúcom roku, pričom prišlo k značnému zvýšeniu príspevkov na ambulantnú formu poskytovanej sociálnej služby. MPSVR SR korektne pristupuje k dohodám so zástupcami poskytovateľov sociálnych služieb ale aj samosprávou, ktoré predchádzali či už príprave novely zákona, alebo príprave predmetného nariadenia.

K pripomienke RÚZ sa vyjadril pán Dvonč s ktorou nesúhlasil z dôvodu, že načo by si objednával službu od neverejného poskytovateľa, keď ju môže poskytovať sám už z existujúcich služieb. Pani Ghannamová zopakovala, že ak samospráva nebude prispievať, tak príspevok v navrhovanej výške bude na zabezpečenie sociálnych služieb nedostatočný.

Stanovisko za ZMOS predniesol pán Turčány, ktorý uviedol, že ZMOS k predloženému návrhu nariadenia neuplatňuje žiadne pripomienky a odporučil návrh nariadenia na ďalšie legislatívne konanie s tým, že podľa ZMOS aj zo strany občanov, ktorí boli v zariadeniach umiestnení pred účinnosťou zákona a následne zo strany neverejných poskytovateľov, je potrebné dodržiavať zákonný proces pri rešpektovaní iných právnych predpisov (napr. rozpočtové pravidlá, zverejňovanie zmlúv a pod.).

Minister práce pán Richter ako predkladateľ materiálu prisľúbil, že je pripravený každý prípad individuálne posúdiť a riešiť podľa potreby.

**Záver:**

**Rada**

1. **súhlasí s predloženým návrhom nariadenia bez pripomienok,**
2. **odporúča ho na ďalšie legislatívne konanie.**

**K bodu 6**

Rôzne

* RÚZ požiadalo o informáciu o aktuálnom stave riešenia Národného projektu CSD II, ktorý je momentálne pozastavený, resp. o príprave nového projektu CSD III.

Pán Ondruš uviedol, že CSD II je pozastavený rozhodnutím európskych organizácií a CSD III je v príprave. V priebehu tohto týždňa bude uzatvorený projektový zámer, do 3-4 mesiacov bude známe vyjadrenie k žiadosti o nenávratný príspevok. Budúci týždeň (od 28.5.-1.6.2018)

bude zvolaný Riadiaci výbor CSD, kde budú poskytnuté bližšie informácie. Predseda rady pán Richter prisľúbil bližšiu informáciu aj na Predsedníctve HSR SR.

* Pán Molnár požadoval o informáciu od MŠVVŠ SR, kde sú peniaze, ktoré mali byť do 1 mesiaca poskytnuté ako účelová dotácia na základe prísľubu pani ministerky Lubyovej. Peniaze doteraz neboli doručené.

MŠVVŠ SR zaujme operatívne stanovisko, ktoré bude sociálnym partnerom doručené.

Predseda rady poďakoval prítomným za účasť a uviedol, že najbližšie rokovanie Predsedníctva HSR SR sa uskutoční dňa 15.6.2018 a Plenárne zasadnutie HSR SR sa uskutoční dňa 25.6.2018.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Monika U H L E R O V Á**

podpredsedníčka rady ..............................

za zamestnávateľov

**Roman K A R L U B Í K** ................................

podpredseda rady